**Утвърждавам:**

**Николай Събев**

*Министър на транспорта и съобщенията*

**Ред за подаване, разглеждане и преценка**

**за допустимост на заявленията за кандидатстване на въздушните превозвачи, с оперативен лиценз на превозвач от Общността с разрешение за превоз на пътници, издаден от главния директор на Главна дирекция „Гражданска въздухоплавателна администрация“ за получаване от държавата на безвъзмездни средства, съгласно Постановление № 51/13.04.2022 г. на Министерския съвет**

ОБЩИ ПОЛОЖЕНИЯ

**Чл. 1. (1)** Държавата предоставя на въздушните превозвачи с оперативен лиценз на превозвач от Общността с разрешение за превоз на пътници, издаден от главния директор на Главна дирекция „Гражданска въздухоплавателна администрация“, безвъзмездни средства в общ размер до 60 000 000 лева.

**(2)** Безвъзмездните средства по ал. 1 се предоставят за преодоляване на икономическите последствия от пандемията COVID-19.

**(3)** Безвъзмездните средства по ал. 1 се предоставят в съответствие с:

1. Решение C(2022)1796 от 17.03.2022 г. по дело SA.100321 (2022/N) от Европейската комисия относно съвместимостта на помощта с вътрешния пазар въз основа на член 107, параграф 3, буква „б” от Договора за функционирането на Eвропейския съюз;

2. Постановление № 51/13.04.2022 г. на Министерския съвет (обн., ДВ, бр. …….. от 2022 г.);

3. Точка 3.1 и т. 3.12. и другите приложими разпоредби от Временната рамка за мерки за държавна помощ в подкрепа на икономиката в условията на сегашния епидемичен взрив от COVID – 19 (Временна рамка).

**(4)** Администратор на държавната помощ съгласно чл. 9 от Закона за държавните помощи е министърът на транспорта и съобщенията.

ИЗИСКВАНИЯ КЪМ КАНДИДАТИТЕ

**Чл. 2.** **(1)** Допустими кандидати по процедурата са всички въздушни превозвачи, които:

1. притежават оперативен лиценз на превозвач на Общността с разрешение за превоз на пътници, издаден от главния директор на Главна дирекция „Гражданска въздухоплавателна администрация“;

2. са регистрирани като въздушни превозвачи преди 1 януари 2020 г. и са извършвали стопанска дейност през 2020 г. и 2021 г.;

3. са регистрирали спад поне 30% в оборота за периода от 1 март 2020 г. до 31 декември 2021 г. спрямо същия период от 2019 г., с изключение на случаите по т. 4;

4. са регистрирали спад под 30% в оборота за периода от 1 март 2020 г. до 31 декември 2021 г. спрямо същия период от 2019 г., като общият размер на помощта в този случай не може да надхвърля общата номинална стойност от 2,3 милиона евро за предприятие.

**(2)** Изискването на спад в оборота по ал. 1, т. 4 не се прилага при получаване на положително становище от Европейската комисия относно съвместимостта на помощта с вътрешния пазар въз основа на чл. 107, параграф 3, буква „б” от Договора за функционирането на Eвропейския съюз.

**(3)** Спадът в оборота по ал. 1, т. 3 и 4 се изчислява като за периода 1 март 2020 г. - 31 декември 2021 г. (22 месеца) се взима средномесечния оборот за 12 месеца, като общата сума на оборота за периода 1 март 2020 г. - 31 декември 2021 г. се раздели на 22 и се умножи по 12.

**Чл. 3.** **(1)** Не могат да кандидатстват за получаване на безвъзмездни средства по чл. 1 предприятия, които са били в затруднено положение по смисъла на Регламент (ЕС) № 651 на Комисията от 17 юни 2014 г. за обявяване на някои категории помощи за съвместими с вътрешния пазар в приложение на членове 107 и 108 от Договора (Общ регламент за групово освобождаване), към 31 декември 2019 г., в съответствие със Съобщение на Комисията. Временна рамка за мерки за държавна помощ в подкрепа на икономиката в условията на сегашното разпространение на COVID-19.

**(2)** Забраната по ал. 1 не се прилага за микро- или малки предприятия по смисъла на приложение I към Общия регламент за групово освобождаване, които към 31 декември 2019 г. вече са били в затруднено положение, при условие, че те не са обект на процедура по колективна несъстоятелност съгласно националното право и не са получили помощ за оздравяване, или ако са получили такава, към момента на предоставяне на настоящата безвъзмездна финансова помощ, не са възстановили заема или са прекратили гаранцията, или помощ за преструктуриране, или ако са получили такава, към момента на предоставяне на настоящата безвъзмездна финансова помощ, не са обект на план за преструктуриране.

**Чл. 4.** Недопустими кандидати по процедурата са превозвачи, които не отговарят на изискванията по чл. 2, както и които:

**1.** са обявени в несъстоятелност, са в производство по несъстоятелност или в процедура по ликвидация;

**2.** са сключили извънсъдебно споразумение с кредиторите си по смисъла на чл. 740 от Търговския закон;

**3.** са преустановили дейността си;

**4**. се намират в подобно положение, произтичащо от сходна на описаните по-горе процедури, съгласно законодателството на държавата, в която са установени;

**5**. са извършили нарушение, установено с влязло в сила наказателно постановление или съдебно решение на чл. 61, ал. 1, чл. 62, ал. 1 или 3, чл. 63, ал. 1 или 2, чл. 118, чл. 128, чл. 228, ал. 3, чл. 245 и чл. 301-305 от Кодекса на труда или чл. 13, ал. 1 от Закона за трудовата миграция и трудовата мобилност или аналогични задължения, установени с акт на компетентен орган, съгласно законодателството на държавата, в която кандидатът е установен;

**6**. са лишени от правото да упражняват определена професия или дейност съгласно законодателството на държавата, в която е извършено деянието;

**7**. са сключили споразумение с други лица с цел нарушаване на конкуренцията, когато нарушението е установено с акт на компетентен орган;

**8**. е доказано, че са виновни за неизпълнение на договор за обществена поръчка ли на договор за концесия на строителство или за услуга, довело до разваляне или предсрочното му прекратяване, изплащане на обезщетения или други подобни санкции, с изключение на случаите, когато неизпълнението засяга по-малко от 50 на сто от стойността или обема на договора;

**9**. са изпаднали в неизпълнение на разпореждане на Европейската комисия за възстановяване на предоставената им неправомерна и несъвместима държавна помощ;

**10.** чрез лицата, които представляват кандидата са правили опит да:

а) повлияят на вземането на решения от страна на Министерството на транспорта и съобщенията, свързано с отстраняването, подбора или възлагането, включително чрез предоставяне на невярна или заблуждаваща информация,

б) или получат информация, която може да им даде неоснователно предимство в процедурата за предоставяне на безвъзмездни средства;

**11**. се представляват от лица, които са осъждани с влязла в сила присъда за престъпление по чл. 108, чл. 159а – 159г, чл. 172, чл. 192а, чл. 194 – 217, чл. 219 – 252, чл. 253 – 260, чл. 301 – 307, чл. 321 и чл. 352 – 353е от Наказателния кодекс, или престъпление, аналогично на тези, в друга държава членка или трета страна;

**12**. са в положение за лицата, които представляват кандидата да е налице конфликт на интереси във връзка с процедурата за предоставяне от държавата на безвъзмездни средства, който не може да бъде отстранен;

**13.** налице е неравнопоставеност в случаите по чл. 44, ал. 5 от Закона за обществените поръчки;

**14**. е установено, че:

**а)** са представили документ с невярно съдържание в процедурата за предоставяне на настоящата безвъзмездна финансова помощ;

**б)** не са предоставили изискваща се информация в процедурата по предоставяне на безвъзмездна финансова помощ, включително след даване на срок за нейното предоставяне.

РАЗМЕР НА БЕЗВЪЗМЕЗДНИТЕ СРЕДСТВА И ДОПУСТИМОСТ НА РАЗХОДИТЕ

**Чл. 5.** **(1)** Безвъзмездните средствата по чл. 1 се предоставят за погасяване на публични задължения, задължения към банки и задължения по договори за оперативен лизинг на въздухоплавателни средства, текущо дължими към 31 декември 2019 г., непогасени към датата на кандидатстване, както и за покриване на непокрити фиксирани разходи, направени през периода от 1 март 2020 г. до 31 декември 2021 г., съгласно Съобщение на Комисията. Временна рамка за мерки за държавна помощ в подкрепа на икономиката в условията на сегашното разпространение на COVID-19 (Временна рамка).

**(2)** Предприятията, които не са микро- и малки (по смисъла на Приложение I от Общия регламент за групово освобождаване) получават безвъзмездни средства за погасяване на публични задължения, задължения към банки и задължения по договори за оперативен лизинг на въздухоплавателни средства, текущо дължими към 31 декември 2019 г., непогасени към датата на кандидатстване, и за покриване на не повече от 30 % от непокритите фиксирани разходи, направени през периода от 1 март 2020 г. до 31 декември 2021 г.

**(3)** Микро и малките предприятия (по смисъла на Приложение I от Общия регламент за групово освобождаване) получават безвъзмездни средства за погасяване на публични задължения, задължения към банки и задължения по договори за оперативен лизинг на въздухоплавателни средства, текущо дължими към 31 декември 2019 г., непогасени към датата на кандидатстване, и за покриване на не повече от 60 % от непокритите фиксирани разходи, направени през периода от 1 март 2020 г. до 31 декември 2021 г.

**(4)** Безвъзмездните средства по ал. 2 и 3 не надвишават 20 % от оборота от реализирани чартърни програми и наем на самолети за 2019 г., за съответното предприятие.

 **(5)** Максималният размер безвъзмездни средства, които могат да се заявят, за преодоляване на икономическите последствия от пандемията COVID-19 по всяко индивидуално заявление за кандидатстване, е както следва:

1. за предприятията, които са регистрирали спад поне 30% в оборота за периода от 1 март 2020 г. до 31 декември 2021 г., спрямо 2019 г. – номиналната стойност на 12 милиона евро;

2. за предприятията, които са регистрирали спад под 30% в оборота за периода от 1 март 2020 г. до 31 декември 2021 г., спрямо 2019 г. – номиналната стойност на 2,3 милиона евро;

**(6)** Номиналната максимална стойност по ал. 5, т. 2 на безвъзмездните средства, които могат да се заявят, се прилага и за предприятията, които не са регистрирали спад в оборота, при получаване на положително становище от Европейската комисия относно съвместимостта на помощта с вътрешния пазар въз основа на член 107, параграф 3, буква „б” от Договора за функционирането на Eвропейския съюз.

**(7)** В случай, че стойността на заявената помощ от кандидата в заявлението надвишава горепосочените прагове, оценителната комисия служебно я намалява до максимално допустимия размер.

**(8)** Загубите на предприятията, посочени в техните отчети за приходите и разходите през допустимия период (от 1 март 2020 г. до 31 декември 2021 г.), се считат за непокрити фиксирани разходи, като всички използвани стойности трябва да бъдат в брутно изражение, тоест преди облагане с данъци или други такси.

**(9)** Безвъзмездните средства за покриването на непокрити фиксирани разходи се предоставят въз основа на одитираните годишни финансови отчети на предприятието за 2020 г. и 2021 г. или ако последните все още не са налични – въз основа на прогнозираните загуби на предприятието за 2021 година, като окончателният размер на подкрепата по мярката се определя след изясняване на загубите на основата на одитираните годишни финансови отчети за 2021 година.

**(10)** Всяко плащане, надвишаващо окончателния размер на помощта, се възстановява.

ПРАВИЛА ЗА КУМУЛИРАНЕ НА ДЪРЖАВНИ ПОМОЩИ

**Чл. 6. (1)** Безвъзмездните средства не могат да се натрупват за същите разходи с друга държавна помощ, с изключение на случаите по **чл. 2, ал. 1, т. 4.**

**(2)** Безвъзмездните средства по **чл. 2, ал. 1, т. 4** могат да бъдат кумулирани с друга помощ съгласно раздел 3.1 от Временната рамка, като общият размер на помощта не трябва да надвишава левовата равностойност на 2,3 млн. евро на предприятие под формата на директни безвъзмездни средства, данъчни и платежни предимства или други форми като възстановими аванси, гаранции, заеми и собствен капитал; всички използвани цифри трябва да бъдат брутни, тоест преди приспадане на данъци или други такси.

**(3)** Безвъзмездните средства, предоставяни на лицата по **чл. 2, ал. 1, т. 3** могат да бъдат кумулирани с друга помощ съгласно раздел 3.12 от Временната рамка, като общият размер на помощта не трябва да надвишава левовата равностойност на 12 млн. евро на предприятие под формата на директни безвъзмездни средства, данъчни и платежни предимства или други форми като възстановими аванси, гаранции, заеми и собствен капитал; всички използвани цифри трябва да бъдат брутни, тоест преди приспадане на данъци или други такси.

ОБЩИ ИЗИСКВАНИЯ КЪМ ДОКУМЕНТИТЕ И РЕДА ЗА КАНДИДАТСТВАНЕ

**Чл. 7**. **(1)** В срока посочен в чл. 8, въздушните превозвачи с оперативен лиценз на превозвач от Общността с разрешение превоза на пътници, издаден от главния директор на Главна дирекция „Гражданска въздухоплавателна администрация“, подават **Заявление, *Приложение № 1*,** за кандидатстване и придружителни документи в непрозрачен плик в деловодството на Министерството на транспорта и съобщенията.

**(2)** Заявлението следва да бъде подписано от лицето/лицата, които към датата на кандидатстването представляват кандидата, независимо дали го представляват заедно и/или поотделно.

**(3)** Официалният/те представител/и на кандидата няма/т право да упълномощава/т други лица да подписват заявлението по **ал. 1**, тъй като със заявлението се декларират данни, които деклараторът/ите декларира/т в лично качество или съответно данни за представляваното от него/тях юридическо лице, като за верността им се носи наказателна отговорност, която е лична.

**(4)** В заявлението за кандидатстване по **ал. 1** се попълват/декларират следните данни:

1. пълно наименование на кандидата, данни за търговската регистрация и адрес;
2. трите имена на лицето/лицата, представляващи кандидата (независимо дали го представляват заедно и/или поотделно) лице за контакти, телефон за връзка и електронна поща;
3. категория предприятие, съгласно приложение I от Общия регламент за групово освобождаване;
4. декларация за запознаване с условията за кандидатстване и за изпълнени условия за допустимост на кандидата;
5. декларация за обстоятелства за затрудненото положение – само за кандидатите, които не са микро- или малки предприятия;
6. декларация за обстоятелства във връзка с несъстоятелност и помощи за оздравяване - само за кандидатите, които са микро- или малки предприятия по смисъла на приложение I към Общия регламент за групово освобождаване;
7. оборота (нетни приходи от продажби) за 2019 г., за периода от 1 март 2020 г. до 31.12.2020 г. и за 2021 г.;
8. оборота от реализирани чартърни програми и наем на самолети за 2019 г.;
9. размера на публичните задължения, задълженията към банки и задълженията по договори за оперативен лизинг на въздухоплавателни средства, текущо дължими към 31 декември 2019 г., непогасени към датата на кандидатстване;
10. общият размер на заявените безвъзмездни средства, за погасяване на публични задължения, задължения към банки и задължения по договори за оперативен лизинг на въздухоплавателни средства, текущо дължими към 31 декември 2019 г., непогасени към датата на кандидатстване, и за покриване на не повече от 30% (за предприятията, които не са микро- и малки по смисъла на Приложение I от Общия регламент за групово освобождаване) или 60 % (за микро- и малките предприятия по смисъла на Приложение I от Общия регламент за групово освобождаване) от непокритите фиксирани разходи, направени през периода от 1 март 2020 г. до 31 декември 2021 г., който не следва да превишава 20% от оборота от реализирани чартърни програми и наем на самолети за 2019 г., за съответното предприятие;
11. декларация за получени държавни помощи; при промяна в обстоятелствата, настъпили след подаване на заявлението за кандидатстване относно информацията, декларирана в декларацията за държавни помощи, кандидатите следва незабавно да уведомят Министерството на транспорта и съобщенията; промените се отразяват в декларацията, тя се подписва от лицата, официално представляващи кандидата (вписани в Търговския регистър и регистъра на ЮЛНЦ, а не упълномощени) и се изпраща до Министерството на транспорта и съобщенията;
12. банкова сметка на предприятието.

**(5)** Към заявлението за кандидатстване по ал. 1 се прилага:

1. Счетоводен баланс и Отчет за приходите и разходите за 2019 г., заверен от независим одитор;
2. Счетоводен баланс и Отчет за приходите и разходите за 2020 г., заверен от независим одитор;
3. Отчет за приходите и разходите изготвен за периодите 01.01.2020 г. – 29.02.2020 г. и 01.03.2020 г. – 31.12.2020 г.;
4. Счетоводен баланс и Отчет за приходите и разходите за 2021 г., заверен от независим одитор или ако все още не са налични – прогнозни отчети, подписани от счетоводител и представляващия кандидата;
5. Декларация за съгласие за предоставяне на данните на кандидата от Националния статистически институт на Министерството на транспорта и съобщенията по служебен път, ***Приложение № 2***;
6. Свидетелство за съдимост на всички лица, с право да представляват кандидата (независимо от това дали заедно и/или поотделно, и/или по друг начин): (а) които са **чуждестранни граждани**; (б) които са осъждани или които са родени в чужбина (издадено не по-рано от 6 месеца преди датата на представянето му); когато за някое от горепосочените лица свидетелството за съдимост подлежи на издаване от чуждестранен орган, същото се представя и в легализиран превод; когато в съответната чужда държава свидетелство за съдимост или еквивалентен документ не се издава, горепосоченото лице следва да представи декларация, съгласно законодателството на държавата, в която е установено;
7. Удостоверение от банката за банковата сметка на предприятието

**(6)** Кандидатът носи цялата отговорност за верността за информацията, представена в заявлението.

СРОКОВЕ И РАЗЯСНЕНИЯ

**Чл. 8. (1)** Началният срок за подаване на заявленията за кандидатстване е 10:00 часа на 14.04.2022 г.

**(2)** Крайният срок за подаване на заявленията за държавна помощ е 16:30 часа на 26.04.2022 г.

**(3)** Кандидатите подават само едно заявление. В случай, че един кандидат е подал повече от едно заявление в рамките на допустимия за кандидатстване срок, се разглежда само първото постъпило заявление.

**(4)** Кандидатите могат да задават въпроси и да искат разяснения във връзка с Реда за подаване, разглеждане и преценка, до 18.04.2022 г. на електронен адрес: stateaid@mtc.government.bg. Отговорите на въпросите на кандидатите се публикуват на интернет страницата на МТС на 20.04.2022 г.

**(5)** Разясненията по ал. 4 не могат да съдържат становище относно качеството на заявленията и са задължителни за всички кандидати. Няма да бъдат предоставяни отговори на въпроси, зададени по телефона. Няма да бъдат изпращани индивидуални отговори на зададени от кандидатите по схемата въпроси.

ПРОЦЕДУРА ЗА ОЦЕНКА НА ЗАЯВЛЕНИЯТА ЗА КАНДИДАТСТВАНЕ

**Чл. 9**. **(1)** Подадените заявления за кандидатстване се разглеждат по реда на тяхното постъпване от оценителна комисия, в състав, определен със заповед на министъра на транспорта и съобщенията. За финансиране ще бъдат предложени заявленията, които съответстват на критериите за подбор (оценка на административно съответствие и допустимост на заявленията), **по реда на тяхното постъпване**. Само Заявлението и изискуемите на етап кандидатстване документи ще бъдат оценявани.

**(2)** В случай, че общият размер на безвъзмездни средства, които имат право да получат всички предприятия, надхвърля общия размер от 60 000 000 лева, се прилага коефициент за редукция, еднакво и обективно приложим за всяко предприятие, което отговаря на изискванията за получаване на безвъзмездни средства.

**(3)** Коефициентът по ал. 2 се определя по формулата:

60 000 000

Kr = –––––––––––––––––––––– ,

 ∑ (П1 + П2 + …+ Пn )

Където:

 Kr - редуциращ коефициент;

П1, П2, … , Пn – приемливият размер на средствата на всяко едно предприятие, които биха се предоставили (при липса на ограничителен праг от 60 млн. лева) за погасяване на публични задължения, задължения към банки и задължения по договори за оперативен лизинг на въздухоплавателни средства, текущо дължими към 31 декември 2019 г., непогасени към датата на кандидатстване, както и за покриване на непокрити фиксирани разходи, направени през периода от 1 март 2020 г. до 31 декември 2021 г., съгласно Съобщение на Комисията. Временна рамка за мерки за държавна помощ в подкрепа на икономиката в условията на сегашното разпространение на COVID-19 (Временна рамка).

С изчисления редуциращ коефициент се умножава приемливият размер на средствата на всяко предприятие и се определя реалният размер на предоставените безвъзмездни средства по помощта.

**Забележка:** *Приемливият размер на средствата (П1, П2, … , Пn) не може да надвишава 20 % от оборота от реализирани чартърни програми и наем на самолети за 2019 г., за съответното предприятие.*

*Загубите на предприятията, посочени в техните отчети за приходите и разходите през допустимия период (от 1 март 2020 г. до 31 декември 2021 г.), се считат за непокрити фиксирани разходи, като всички използвани стойности трябва да бъдат в брутно изражение, тоест преди облагане с данъци или други такси. Безвъзмездните средства за покриването на непокрити фиксирани разходи се предоставят въз основа на одитираните годишни финансови отчети на предприятието за 2020 г. и 2021 г. или ако последните все още не са налични – въз основа на прогнозираните загуби на предприятието за 2021 г., като окончателният размер на подкрепата по мярката се определя след изясняване на загубите на основата на одитираните годишни финансови отчети за 2021 г. Всяко плащане, надвишаващо окончателния размер на помощта, се възстановява.*

**Чл. 10.** В случай на нередовност и/или непълнота на представените документи кандидатът се уведомява чрез електронния адрес, предоставен от кандидата. В уведомлението се дава срок за отстраняване на нередовностите и/или непълнотите, не по-дълъг от 3 работни дни.

**Чл. 11.** **(1)** В хода на оценката на подадените заявления лицата **по чл. 9, ал. 1** извършват следните служебни проверки:

1. за притежаване на оперативен лиценз на превозвач от Общността с разрешение за превоз на пътници, издаден от главния директор на Главна дирекция „Гражданска въздухоплавателна администрация“;
2. чрез Министерството на правосъдието – за свидетелство за съдимост на всички лица, с право да представляват кандидата, независимо от това дали заедно и/или поотделно, и/или по друг начин; служебна проверка е възможно да бъде извършена по отношение на лица, които са родени в България и не са осъждани; лицата, които са български граждани, но са родени в чужбина или са осъждани в чужбина, както и чуждестранните граждани, следва да представят свидетелство за съдимост (издадено не по-рано от 6 месеца към датата на подаване на заявлението); когато за някое от лицата в предното изречение свидетелството за съдимост се издава от чуждестранен орган, същото се представя и в легализиран превод; когато в съответната чужда държава свидетелство за съдимост или еквивалентен документ не се издава, горепосоченото лице следва да представи декларация, съгласно законодателството на държавата, в която е установено.;
3. чрез Изпълнителна агенция „Главна инспекция по труда“ – за удостоверение за липса на обстоятелствата по **чл. 4, т. 5**;
4. чрез Националния статистически институт по отношение на Отчета за приходите и разходите за 2019 г., 2020 г. и 2021 г. за изчисляване на спада в оборота за периода от 1 март 2020 г. до 31 декември 2021 г. спрямо 2019 г.

**(2)** Лицата по **чл. 9, ал. 1** могат да извършват и други служебни проверки относно верността на данните в представените от кандидатите документи.

**(3)** По всяко време може да се извърши документална проверка на декларираните от кандидатите данни и/или да се изиска допълнителна информация или разяснения по тях. При деклариране на неверни данни от страна на кандидатите ще бъде уведомявана прокуратурата.

**(4)** С подаването на заявлението кандидатите се съгласяват личните данни на физическите лица, посочени в него, да се ползват съгласно Регламент (ЕС) 2016/679 на Европейския парламент на Съвета от 27.04.2016 г. относно защита на физическите лица във връзка с обработването на лични данни и относно свободното движение на такива данни и за отмяна на Директива 95/46/EО.

**Чл. 12.** Оценката на заявленията се извършва съгласно Оценителен лист за оценка на заявленията за кандидатстване.

**Чл. 13.**  Министърът на транспорта и съобщенията издава заповед за одобрение или отказ за предоставяне на безвъзмездните средства, която се публикува на официалната интернет страница на министерството.

КОНТРОЛ, ОТЧИТАНЕ И ПОСЛЕДВАЩИ ДЕЙСТВИЯ

**Чл. 14.** Предварителният контрол по схемата за държавна помощ се извършва от министъра на транспорта и съобщенията чрез финансовия контрольор.

**Чл. 15. (1)** Отчитането на получените безвъзмездни средства се извършва в срок до 12 месеца от датата на получаване на помощта.

**(2**) Отчетните документи се предоставят в министерството посредством деловодната система в запечатан, непрозрачен плик.

**(3)** Отчетните документи по ал. 2 включват:

1. отчетен доклад, който съдържа кратко описание на извършените дейности с получената безвъзмездна помощ, опис на приложените документи и друга относима информация, подписан от представляващо лице;

2. удостоверение от НАП / друг публичен орган за публичните задължения, текущо дължими към 31.12.2019 г., непогасени към датата на кандидатстване;

3. банкови удостоверения за задълженията към банки, текущо дължими към 31.12.2019 г., непогасени към датата на кандидатстване;

4. удостоверение от лизингодател за задължения по договори за оперативен лизинг на въздухоплавателни средства, текущо дължими към 31.12.2019 г., непогасени към датата на кандидатстване;

5. документи, доказващи декларирания в Заявлението за кандидатстване оборот от реализирани чартърни програми и наем на самолети за 2019 г., в т.ч. заверени копия на първични счетоводни документи, извадки от счетоводната програма и друга относима информация, заверена и подписана от счетоводител и представляващо превозвача лице;

6. Отчет за приходите и разходите, изготвен за периода 01.03.2020 г. – 31.12.2020 г., заверен от независим одитор;

7. Счетоводен баланс и Отчет за приходите и разходите за 2021 г., заверени от независим одитор (ако са представени прогнозни отчети на етап кандидатстване);

8. документи, доказващи усвояването на получените безвъзмездни средства за погасяване на публични задължения, задължения към банки и задължения по договори за оперативен лизинг на въздухоплавателни средства, текущо дължими към 31 декември 2019 г., непогасени към датата на кандидатстване, и за покриване на непокрити фиксирани разходи, направени през периода от 1 март 2020 г. до 31 декември 2021 г., заверени и подписани от счетоводител и/или представляващо превозвача лице.

**(4)** В хода на извършвания контрол по отчитането, могат да се изискват и други документи и информация от получателите на помощта, както и да се извършват служебни проверки.

**Чл. 16. (1)** Възстановяването на неправомерно предоставена държавна помощ се извършва съгласно Закона за държавните помощи и Правилника за прилагане на Закона за държавните помощи.

**(2)** Неправомерно предоставената държавна помощ подлежи на принудително изпълнение по реда на Данъчно-осигурителния процесуален кодекс.